text: Venstre: Derfor skal Hjemmeværnet til grænsen
  24 april 2016 kl. 17.31
  Preben Bang Henriksen (V) mener, det er en uholdbar situation ved grænsen, og derfor er han klar til at sætte Hjemmeværnet til at aflaste politiet. 
  - Den situation, vi har i øjeblikket, er uholdbar. Det er den for betjentene, deres familier og for samfundet, og derfor har man altså arbejdet i justitsministeriet i ugevis på løsningsforslag.
  Sådan siger Venstres retsordfører Preben Bang Henriksen om årsagen til, at regeringen har foreslået, at Hjemmeværnet skal aflaste politiet ved at hjælpe med grænsekontrollen. Det sker, efter politiet bruger timevis på at kontrollere grænseovergangene mellem Danmark og Tyskland.
  Når Hjemmeværnet så bliver foreslået, sker det på grund af deres eksisterende samarbejde med politiet.
  - Når vi peger på, at hjemmeværnet kunne være en mulighed, så er det blandt andet fordi, de har samarbejdet med politiet dagligt året rundt omkring forskellige opgaver, siger Preben Bang Henriksen.
  Planen skal drøftes i kredsen af forligspartier på tirsdag.
  - Det her er et blandt mange forslag, som fremlægges. Så hvad det endelige resultat bliver, det må vi se.
  